《圯上行》
宋代·家铉翁

三代以还惟有汉，六经之外更无书。
汉家自继商周统，经术当传孔孟余。
天生传人元气会，莘亩说岩乃其徒。
扫除申商斥仪衍，混合宇宙需吾儒。
便应平跻古王佐，小却亦称大丈夫。
云何赤帝应运起，乃以黄石为先驱。
太公六韬岂不善，颠秦蹶项或所需。
繄欲上嘉羲黄媲隆古，诗书礼乐不可一日无。
惜哉子房遁世早，不及遗经细探讨。
使公得与齐鲁两生游，吾知汉道同商周。

作者简介：家铉翁（约1213～1297）号则堂，眉州（今四川省眉山市东坡区）人。家铉翁身长七尺，状貌奇伟，威严儒雅。以荫补官，累官知常州，迁浙东提点刑狱，入为大理少卿。宋亡，守志不仕。元成宗即位（1294），放还，赐号处士，时年八十二，后数年以寿终。《宋史》有传。有《则堂集》六卷，《彊（强）村丛书》辑为《则堂诗馀》一卷。词存三首收于《全宋词》中。